কানপুর টেস্ট ভেস্তে গেলে ভারতের সমস্যা কতটা?

কানপুর: বৃষ্টির জন্য কানপুর টেস্টের (Kanpur Test) প্রথম দিন মাত্র ৩৫ ওভার খেলা হয়েছিল, দ্বিতীয় দিন একটা বলও হয়নি। তৃতীয় দিন অর্থাৎ রবিবার দুপুর একটা পর্যন্ত খেলা শুরু হয়নি। বৃষ্টি থামলেও আউটফিল্ড এখনও ভিজে সপসপে। রোদ ওঠেনি, এমনকী আরও বৃষ্টির পূর্বাভাস রয়েছে। এরকম অবস্থায় কানপুর টেস্ট ড্রয়ের দিকেই এগোচ্ছে। এতে বাংলাদেশের (Bangladesh) তেমন কোনও ক্ষতি না হলেও ভারতের সামান্য সমস্যা আছে।

বিশ্ব টেস্ট চ্যাম্পিয়নশিপের (WTC 2023-25) টেবিলে এখন শীর্ষস্থানে আছেন রোহিত শর্মারা (Rohit Sharma)। দ্বিতীয় স্থানে অস্ট্রেলিয়া, তৃতীয় ও চতুর্থ স্থানে যথাক্রমে শ্রীলঙ্কা ও নিউজিল্যান্ড। ১০টি ম্যাচ খেলার পর ভারতের পয়েন্ট শতকরা ৭১.৬৭। কানপুর টেস্ট যদি ড্র হয় তাহলে টেস্ট চ্যাম্পিয়নশিপের ফাইনালে উঠতে পরবর্তী আটটি টেস্টের মধ্যে পাঁচটি জিততে হবে ভারতকে। অবশ্য এক্ষেত্রে অন্য দুই সেরা দলের পয়েন্ট নষ্ট করা চলবে না।

আরও পড়ুন: টি২০ সিরিজে সুযোগ পেলেন ‘ময়াঙ্ক এক্সপ্রেস’

বাংলাদেশ সিরিজের পর ঘরের মাঠে নিউজিল্যান্ডের বিরুদ্ধে তিনটি এবং অস্ট্রেলিয়ায় গিয়ে পাঁচটি টেস্ট খেলবে ভারত। অস্ট্রেলিয়া, শ্রীলঙ্কা এবং নিউজিল্যান্ডের মধ্যে অন্তত দুটি দলের থেকে বেশি পয়েন্ট পারসেন্টেজ রাখলেই লর্ডসে ফাইনাল খেলবেন বিরাট কোহলিরা (Virat Kohli)।

বিরাট অঘটন না ঘটলে ভারত বনাম অস্ট্রেলিয়া ফাইনাল হওয়া প্রায় নিশ্চিত। গত চক্রেও (২০২১-২৩) এই দুই দল ফাইনাল খেলেছিল। ভারতকে হারিয়ে ডব্লুটিসি ট্রফি জিতে নেন প্যাট কামিন্সরা (Pat Cummins)। তার উপর সে বছরই (২০২৩) ফাইনালে ভারতকে হারিয়ে ওডিআই বিশ্বকাপ নিয়ে যান তাঁরা। টি২০ বিশ্বকাপে একটা প্রতিশোধ নেওয়া হয়েছে, এবার পালা লর্ডসের মাঠে আর এক বদলার।